### NN 109/2024 (20.9.2024.), Odluka Ustavnog suda Republike Hrvatske broj: U-IIIA-1595/2024 od 10. srpnja 2024.

USTAVNI SUD REPUBLIKE HRVATSKE

1868

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, odlučujući o ustavnoj tužbi koju je podnijela Vesna Stanković iz Republike Italije, koju zastupa Nela Šoić, odvjetnica u Rijeci, na sjednici održanoj 10. srpnja 2024. jednoglasno je donio

ODLUKU

I. Ustavna tužba se usvaja.

II. Županijski sud u Zadru dužan je u najkraćem mogućem roku, ali ne duljem od tri (3) mjeseca, računajući od prvog idućeg dana nakon objave ove odluke u »Narodnim novinama«, donijeti odluku u predmetu koji se vodi pred tim sudom pod brojem Gž-759/2023 (spis Općinskog suda u Rijeci broj: Pn-384/2021).

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst) podnositeljici ustavne tužbe Vesni Stanković iz Republike Italije, Via Capodistria 3, Trst, određuje se primjerena naknada zbog povrede prava na suđenje u razumnom roku, zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.), u iznosu od 2.805,00 eura.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositeljice Ministarstvu pravosuđa, uprave i digitalne transformacije Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Vesna Stanković iz Republike Italije (u daljnjem tekstu: podnositeljica), koju zastupa Nela Šoić, odvjetnica u Rijeci, podnijela je 2. travnja 2024. ustavnu tužbu smatrajući da joj je zbog dugotrajnosti postupka koji se vodi pred Općinskim sudom u Rijeci pod brojem Pn-384/2021 (ranije P-1312/2013) povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka pribavljen je spis Općinskog suda u Rijeci broj: Pn-384/2021.

II. PREGLED RADNJI U POSTUPKU

3. Parnični postupak pod brojem Pn-384/21 (ranije P-1312/2013) pokrenut je pred Općinskim sudom u Rijeci (u daljnjem tekstu: prvostupanjski sud) 30. travnja 2013. tužbom podnositeljice podnesenom protiv tuženika V. Č. radi naknade štete.

Dana 27. lipnja 2013. tuženik je odgovorio na tužbu.

Pripremno ročište zakazano za 21. travnja 2014. je odgođeno. Pripremno ročište određeno 19. siječnja 2016. je odgođeno i održano 11. veljače 2016.

Podnescima od 12. veljače 2014. i 19. prosinca 2014. podnositeljica je upotpunjavala tužbu.

Ročište za glavnu raspravu održano je 22. ožujka 2016., rješenjem je određeno da je tuženik dužan dostaviti zdravstveni karton te je određeno vještačenje. Rješenjem od 2. veljače 2017. ponovno je određeno vještačenje. Nalaz i mišljenje vještaka dostavljeni su u spis 4. siječnja 2019.

Ročišta za glavnu raspravu održana su 4. srpnja 2019., 3. rujna 2019., 2. listopada 2019., 4. studenoga 2019., 14. siječnja 2019., 13. veljače 2020., 5. ožujka 2020., 8. svibnja 2020. i 7. travnja 2021.

Podnositeljica je u lipnju 2019. podnijela zahtjev za zaštitu prava na suđenje u razumnom roku. Rješenjem predsjednice prvostupanjskog suda broj: Su-Gzp I-29/19 od 30. srpnja 2019. utvrđeno je da je osnovan zahtjev podnositeljice za zaštitu prava na suđenje u razumnom roku te da je prvostupanjski sud dužan donijeti odluku u predmetu najkasnije u roku 6 mjeseci. Taj rok istekao je 19. veljače 2020.

Prvostupanjska presuda donesena je 21. svibnja 2021. te je povodom žalbe tuženika od 21. lipnja 2021. spis 4. kolovoza 2021. dostavljen Županijskom sudu u Zadru na nadležno odlučivanje.

Dana 12. listopada 2021. ukinuta je prvostupanjska presuda odlukom Županijskog suda u Zadru broj: Gž-1027/21 te je predmet 27. listopada 2021. vraćen prvostupanjskom sudu na ponovno suđenje.

U ponovnom suđenju pred prvostupanjskim sudom, Općinskim sudom u Rijeci, održana su ročišta za glavnu raspravu i to: 5. svibnja 2022., 15. lipnja 2022., 11. listopada 2022., i konačno 23. studenoga 2022. kada je raspravljanje zaključeno. Međutim, 11. siječnja 2023. preotvorena ja glavna rasprava te su radi dopunskog saslušanja stranaka zakazana još tri ročišta: 2. veljače 2023., 7. ožujka 2023. i 2. svibnja 2023.

Dana 27. srpnja 2023. donesena je prvostupanjska presuda, protiv koje je 23. kolovoza 2023. podnositeljica izjavila žalbu te je spis 27. listopada 2023. dostavljen Županijskom sudu u Zadru na nadležno odlučivanje.

U trenutku odlučivanja o ovoj tužbi postupak se vodi pred Županijskim sudom u Zadru pod brojem Gž-759/2023.

III. KORIŠTENJE SREDSTAVA ZA ZAŠTITU PRAVA NA SUĐENJE U RAZUMNOM ROKU

4. Rješenjem predsjednice prvostupanjskog suda broj: Su-Gzp I-29/19 od 30. srpnja 2019. utvrđeno je da je osnovan zahtjev podnositeljice za zaštitu prava na suđenje u razumnom roku te da je prvostupanjski sud dužan donijeti odluku u predmetu najkasnije u roku 6 mjeseci.

IV. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.), jedna od pretpostavki za dopuštenost ustavne tužbe podnesene na temelju članka 63. Ustavnog zakona zbog povrede prava na suđenje u razumnom roku jest ta da su podnositelji prethodno koristili dopušteno pravno sredstvo protiv nerazumne duljine postupka.

6. U konkretnom slučaju podnositeljica je koristila pravna sredstva koja su joj bila na raspolaganju na temelju ZoSuda:28/13-21/22.

7. Budući da je podnositeljica prije podnošenja ustavne tužbe koristila dopuštena pravna sredstva u svrhu ubrzanja sudskog postupka, Ustavni sud utvrđuje da je ustavna tužba u konkretnom slučaju dopuštena te će razmotriti njezinu osnovanost.

V. OSNOVANOST USTAVNE TUŽBE

8. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i mjerodavnih tijela, te važnosti predmeta postupka za podnositelja.

1) Duljina sudskog postupka

9. Parnični postupak započeo je 30. travnja 2013. podnošenjem tužbe podnositeljice.

U trenutku odlučivanja o ustavnoj tužbi postupak se u povodu žalbe podnositeljice nalazi kod Županijskog suda u Zadru na nadležnom odlučivanju, te se vodi pod brojem Gž-759/2023.

Stoga Ustavni sud utvrđuje da postupak u konkretnom slučaju od dana kada je pokrenut parnični postupak (30. travnja 2013.) do donošenja ove odluke (10. srpnja 2024.) traje ukupno jedanaest (11) godina, dva (2) mjeseca i deset (10) dana.

2) Složenost sudskog predmeta

10. Ustavni sud ocjenjuje da se u konkretnom slučaju ne radi o složenom predmetu.

3) Postupanje nadležnih sudova

11. Postupak se u pretežnom dijelu vodio pred Općinskim sudom u Rijeci kao nadležnim prvostupanjskim sudom (od 2013. do 2021. godine, kada je upućen Županijskom sudu u Zadru kao drugostupanjskom sudu na odlučivanje o žalbi protiv presude).

11.1. Prvostupanjski sud neopravdano je dopustio neaktivnost u postupku u trajanju od skoro 3 godine. Naime od podnošenja tužbe 2013. do 2016. godine, kada je održano pripremno ročište, nije poduzimana niti jedna radnja u postupku. Također, prvostupanjski sud nije donio prvostupanjsku presudu u roku određenom rješenjem predsjednice prvostupanjskog suda, već je prvostupanjska presuda donesena jednu godinu nakon proteka određenog roka (vidi točku 4. obrazloženja ove odluke). U ponovljenom postupku, nakon što je drugostupanjski sud predmet vratio prvostupanjskom sudu 27. listopada 2021. na ponovno odlučivanje, prva rasprava zakazana je tek nakon proteka šest mjeseci, dok je prvostupanjska presuda donesena nakon proteka više od dvije godine od kada je predmet vraćen prvostupanjskom sudu na ponovno odlučivanje, odnosno 27. srpnja 2023.

11.2. U trenutku odlučivanja o ustavnoj tužbi podnositeljice još uvijek nije donesena pravomoćna odluka te postupak još uvijek nije okončan. Predmet se od 27. listopada 2023. nalazi na Županijskom sudu u Zadru na nadležnom odlučivanju o žalbi podnositeljice.

4) Ponašanje podnositeljice ustavne tužbe

12. Ustavni sud ocjenjuje da podnositeljica ustavne tužbe nije pridonijela duljini trajanja postupka.

VI. OCJENA USTAVNOG SUDA

13. Ustavni sud utvrđuje da se postupak u razmatranom razdoblju vodi dulje od jedanaest (11) godina te da još nije dovršen. U tom razdoblju postojalo je razdoblje neaktivnosti prvostupanjskog suda za koje ne postoje opravdani razlozi zbog kojih taj sud nije poduzimao radnje u tom razdoblju. Stoga, imajući u vidu kriterije navedene u točki 9. obrazloženja ove odluke, odnosno navedeno trajanje postupka, kao i okolnost da podnositeljica nije pridonijela duljini postupka i da postupak još uvijek nije okončan, Ustavni sud ocjenjuje da je u konkretnom slučaju povrijeđeno pravo podnositeljice da neovisni i nepristrani sud u razumnom roku odluči o njezinim pravima i obvezama, koje je pravo zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

14. Utvrdivši da je ustavna tužba osnovana, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Županijskog suda u Zadru dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

15. U skladu s člankom 63. stavkom 3. Ustavnog zakona donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

16. Odluka o objavi temelji se na članku 29. Ustavnog zakona (točka V. izreke).

Broj: U-IIIA-1595/2024

Zagreb, 10. srpnja 2024.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.